मामले में कहां लापरवाही हुई, जांच कर रहे : डीएसपी
पुलिस ने दुष्कर्म पीड़िता पर जबरन थोपा था वसूली का केस, कोर्ट से डिस्चार्ज
तीनदिन पहले महिला थाने में सुसाइड का प्रयास करने वाली दुष्कर्म पीड़िता पर पुलिस ने वसूली का गलत केस बनाया था। मामला नहीं बनते देख कोर्ट ने दूसरे ही दिन महिला को केस से डिस्चार्ज कर दिया। इसके बाद महिला को करनाल जेल से लाने वही पुलिस गई, जिसने जेल भिजवाया था। पुलिस से संबंधित केस में ये अलग तरह का मामला था, जब आरोपी को जेल भिजवाने वाली पुलिस ही जेल से छुड़ाने गई हो। इस केस से पुलिस सिस्टम पर सवाल खड़े हुए तो पुलिस अधीक्षक राहुल शर्मा ने थाने की एसएचओ को लाइन हाजिर कर जांच के लिए एसआईटी गठित कर दी। एसआईटी पता लगाएगी कि किस स्तर पर और किस पुलिस अधिकारी की लापरवाही रही। हालांकि, पुलिस मामले पर शुरू से ही पर्दा डालती रही है। सोमवार को जब मामला मीडिया तक पहुंचा तो पुलिस महकमे में हड़कंप मच गया। दुष्कर्म पीड़िता ने भास्कर को आपबीती बताई। कहा- पुलिस ने जानबूझकर उसे झूठे केस में फंसाया था। कोर्ट ने उसे डिस्चार्ज कर दिया है।
^कोर्ट ने डिस्चार्ज कर दुष्कर्म पीड़िता को जेल से छोड़ दिया। कोर्ट ने उसे क्यों छोड़ा, इसका पता नहीं है। केस में किस स्तर पर लापरवाही हुई है, इसके लिए एसपी ने समालखा डीएसपी के नेतृत्व में एसआईटी का गठन किया है। इसमें यातायात थाना प्रभारी भारत भूषण, एसआई रेखा, साइबर सेल प्रभारी होशियार सिंह जांच कर एसपी को रिपोर्ट देंगे। जो भी जांच में दोषी पाया गया, उसके खिलाफ कार्रवाई की जाएगी। -विद्यावती,डीएसपी, महिला थाना।
बकौल दुष्कर्मपीड़िता- मैं रोहतक की हूं। 4 वर्ष से पानीपत में रह रही हूं। पड़ोसी गर्भवती थी, जिससे उसके कहने पर उसके घर झाड़ू पोंछा करने लगी। 30 दिसंबर 2016 को वह मायके गई थी। घर पर उसका पति अकेला था। जब काम करने गई तो युवक ने दुष्कर्म किया। महिला थाने में दूसरे दिन केस तो दर्ज हो गया पर दो दिन तक मेडिकल नहीं करवाया। दो माह तक आरोपी को भी गिरफ्तार नहीं किया। महिला थाना एसएचओ मीना कुमारी ने केस में फैसला करने को मुझे थाने में भी बुलाया। पुलिसकर्मी और आरोपी लगातार राजीनामा के लिए दबाव बनाते रहे। 17 जनवरी को थाने में बुलाकर कागजों पर साइन करवा लिए और 2 मार्च को थाने में बुलाकर मुझे गिरफ्तार कर लिया। मुझे थाने में आरोपी पक्ष के लोग ही लेकर पहुंचे और झूठा केस बनवा दिया। जिस दिन पुलिस ने मुझे गिरफ्तार किया उस दिन मेरा व्रत था, रात को पुलिस ने खाना नहीं दिया। दूसरे दिन पुलिसकर्मी कह रहे थे कि कबूल करो तुमने 4 लाख रुपए आरोपी पक्ष से लिए हैं। कागजों पर मेरे पति से हस्ताक्षर करा लिए, लेकिन मैंने रुपए लिए ही नहीं थे तो हस्ताक्षर करने से मना कर दिया। इस दौरान पुलिस के साथ दुष्कर्म का आरोपी भी था। साइन नहीं करने पर एसएचआे और अन्य पुलिसकर्मियों ने मेरे साथ मारपीट की। मुझे बच्चों और पति से नहीं मिलने दिया जा रहा था। पुलिस दो दिन से प्रताड़ित कर रही थी। इसलिए मैं जब बाहर थी तो मुंशी के कमरे में जाकर कुंदी लगा ली। वहां पर चादर से फंदा बनाकर मैंने फांसी ले ली। पीड़िता का आरोप है कि आरोपी ने महिला थाना पुलिस को डेढ़ लाख रुपए दिए थे। जब मैं जेल से छूटकर आई तब भी आरोपी ने देख लेने की धमकी दी। महिला का कहना है कि 3 मार्च को उसे जेल भेज दिया था। इसके बाद जांच अधिकारी एएसआई सीमा जेल में आई और कागजात दिखाकर मुझे छुड़ाकर ले गई।
hin_Deva hin_Deva hin_Deva hin_Deva hin_Deva